+-----------------------------------------------------------------------+
| 1 ปัจจัยความเสี่ยง                                                        |
+-----------------------------------------------------------------------+

ปัจจัยความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัทฯ
ดังนั้น ปัจจัยความเสี่ยงอื่นๆ ที่บริษัทฯมิได้ทราบในขณะนี้ หรือที่บริษัทฯ
เห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันอาจเป็นปัจจัยความเสี่ยงที่มีผลกระทบต่อการดำเนินงานของบริษัทฯ

+-----------------------------------------------------------------------+
| 1.1 ความเสี่ยงเกี่ยวกับการดำเนินงานโรงกลั่น                                   |
+-----------------------------------------------------------------------+

กระบวนการกลั่นน้ำมันของบริษัทฯ มีการเดินเครื่องอย่างต่อเนื่องตลอด 24
ชั่วโมงทั้งนี้เพื่อให้บริษัทฯมีต้นทุนการผลิตต่อหน่วยต่ำที่สุด
ดังนั้นหากมีปัญหาเครื่องจักรขัดข้องจะทำให้กระบวนการผลิตหยุดชะงักลงซึ่งจะทำให้บริษัทฯต้องเริ่มเดินเครื่องใหม่ทำให้เสียค่าใช้จ่ายด้านเชื้อเพลิงเพิ่มขึ้นและอาจรวมถึงค่าเสียโอกาสในการผลิตด้วย

อย่างไรก็ตามบริษัทฯมีการสำรองวัตถุดิบหรือสามารถเพิ่มกำลังการผลิตเพื่อชดเชยค่าเสียโอกาสในการผลิตหากมีปัญหาเครื่องจักรขัดข้อง
ทั้งนี้บริษัทฯได้พยายามลดความเสี่ยงดังกล่าวโดยการควบคุมกระบวนการผลิตด้วยการนำระบบควบคุมอัตโนมัติ
(Distribute Control System)
ซึ่งสามารถตรวจสอบและควบคุมกระบวนการกลั่นได้อย่างถูกต้องและรวดเร็วโดยมีทีมงานวิศวกรผู้มีประสบการณ์และความชำนาญควบคุมตลอด
24 ชั่วโมง อีกทั้งยังใช้โปรแกรมจำลองกระบวนการผลิตด้วยโปรแกรมคอมพิวเตอร์(Process
Simulation) ส่งผลให้กระบวนการผลิตเป็นไปอย่างมีประสิทธิภาพและประหยัดพลังงาน
จนได้ผลิตภัณฑ์ที่มีคุณภาพ และปริมาณตามที่ต้องการอีกทั้งได้ควบคุมผลิตภัณฑ์ด้วยโปรแกรม Material
Balance
ช่วยให้ทราบการเคลื่อนไหวตลอดเวลาของปริมาณวัตถุดิบและปริมาณที่ผลิตได้ของแต่ละผลิตภัณฑ์ตลอดเวลา
ส่งผลให้บริษัทฯได้รับการรับรองระบบบริหารคุณภาพตามมาตรฐานสากล ISO 9002 เมื่อปี 2543
ในส่วนกระบวนการผลิตจาก Bureau Veritas Quality International (BVQI)
ซึ่งเป็นหนึ่งในสถาบันที่ทั่วโลกให้การยอมรับ และในปี 2546
บริษัทฯได้ปรับปรุงระบบการบริหารคุณภาพให้ดียิ่งขึ้นจนได้รับการรับรองระบบบริหารคุณภาพตามมาตรฐานสากล
ISO 9001 Version 2000 ซึ่งเป็นระบบปริหารคุณภาพที่ปรับปรุงใหม่ที่สุดจากสถาบัน SGS
ซึ่งเป็นหนึ่งในสถาบันที่ทั่วโลกให้การยอมรับเช่นกัน นอกจากนี้บริษัทฯ
ยังใช้นโยบายการบำรุงรักษาเครื่องจักรในเชิงป้องกันอย่างต่อเนื่อง โดยการนำโปรแกรม Cedar
ซึ่งเป็นโปรแกรมที่ใช้ในการติดตามประวัติและวางแผนการบำรุงรักษาเครื่องจักรมาใช้งานด้วย

นอกจากนี้การมีกำลังการผลิตที่สูงกว่าปริมาณการผลิตจริง
ประกอบกับการสำรองการผลิตภัณฑ์ในคลังน้ำมันของบริษัทฯ
ทำให้บริษัทฯสามารถจัดจำหน่ายผลิตภัณฑ์ได้อย่างต่อเนื่องนาน 10 วัน
หากการผลิตหยุดชะงักโดยสิ้นเชิง
อย่างไรก็ตามบริษัทฯสามารถเพิ่มปริมาณการผลิตจากกำลังการผลิตที่เหลืออยู่เพื่อชดเชยกับปริมาณการผลิตที่ขาดหายไปในช่วงที่กระบวนการผลิตหยุดลง(catch
up)และปริมาณผลิตภัณฑ์ในคลังน้ำมันที่ถูกนำไปใช้จึงทำให้บริษัทสามารถดำเนินธุรกิจได้อย่างต่อเนื่อง
ทั้งนี้ในปี 2546
ที่ผ่านมามีการหยุดชะงักของกระบวนการผลิตภัณฑ์ที่เกิดขึ้นอย่างมิได้คาดหมายจากโรงงานเอง(Unplanned
shut down) เพียง 7 ชั่วโมงเท่านั้น

+-----------------------------------------------------------------------+
| 1.2 ความเสี่ยงจากการจัดหาวัตถุดิบหลัก                                        |
+-----------------------------------------------------------------------+

บริษัทฯ ซื้อคอนเดนเสท เรสสิดิว (Condensate Residue: CR) ซึ่งเป็นวัตถุดิบหลักจาก บริษัท
อะโรเมติกส์ (ประเทศไทย) จำกัด (มหาชน) (“ATC”) ผ่านบริษัท ปตท. จำกัด (มหาชน)
(“PTT”) โดยส่งทางท่อที่มีความยาว 3.0 กิโลเมตรมายังบริษัทฯ ดังนั้นหาก ATC
หยุดการผลิตเพื่อซ่อมบำรุงหรือเกิดปัญหาอื่นใดในกระบวนการผลิตของ ATC
รวมถึงความเสียหายที่จะเกิดต่อระบบท่อส่ง CR ของบริษัทฯ
ทำให้ไม่สามารถส่งวัตถุดิบหลักให้กับบริษัทฯได้
จะส่งผลกระทบต่อกระบวนการผลิตของบริษัทฯโดยตรง

บริษัทฯตระหนักถึงความสำคัญของความเสี่ยงดังกล่าว จึงมีการประสานงานร่วมกับ ATC
อย่างสม่ำเสมอทำให้สามารถวางแผนสำรองวัตถุดิบหลักและกำหนดการซ่อมบำรุงประจำปีล่วงหน้าให้สอดคล้องกับแผนการซ่อมบำรุงของ
ATC โดย ATC จะแจ้งกำหนดการซ่อมบำรุงประจำปีล่วงหน้าประมาณ 6 เดือน อีกทั้ง ATC
ยังวางแผนการสำรอง CR ก่อนที่จะปิดซ่อมบำรุงเพื่อที่จะมีวัตถุดิบส่งมาให้บริษัทฯ
ทั้งนี้บริษัทฯได้มีการตรวจสอบและซ่อมบำรุงท่อส่งวัตถุดิบอย่างสม่ำเสมอ อีกทั้งบริษัทฯ
ยังมีการจัดระบบและบริหารการสำรองวัตถุดิบหลัก โดยบริษัทฯ
มีถังสำรองที่สามารถสำรองวัตถุดิบหลักในปริมาณที่เพียงพอสำหรับการผลิตอย่างต่อเนื่องได้ถึง 10
วัน นอกจากนี้บริษัทฯยังมีความยืดหยุ่นในการแก้ไขความเสี่ยงดังกล่าวในกรณีที่ ATC
ไม่สามารถส่งวัตถุดิบหลักให้กับบริษัทฯได้เป็นระยะเวลานานเป็นกรณีพิเศษ
บริษัทฯสามารถจะจัดซื้อผลิตภัณฑ์สำเร็จรูปจากโรงกลั่นน้ำมันแห่งอื่น
หรือจากผู้ค้าส่งน้ำมันมาจำหน่ายเพื่อทดแทนผลิตภัณฑ์ของบริษัทฯ แม้อัตรากำไร (Profit Margin)
ที่ได้รับจะต่ำกว่าการกลั่นและจำหน่ายเอง
แต่การจัดซื้อผลิตภัณฑ์จากโรงกลั่นน้ำมันดังกล่าวสามารถทำให้การดำเนินธุรกิจของบริษัทฯเป็นไปอย่างต่อเนื่อง

+-----------------------------------------------------------------------+
| 1.3 ความเสี่ยงจากสัญ                                                     |
| ญาซื้อขายวัตถุดิบหลัก (Agreement for Purchase & Sale of Condensate Residue) |
+-----------------------------------------------------------------------+

เมื่อวันที่ 8 สิงหาคม 2538 บริษัทฯ ทำสัญญาซื้อขาย CR กับ PTT ซึ่งเป็นผู้รับซื้อ CR จาก ATC
ทั้งหมด เป็นระยะเวลา 15 ปี นับแต่วันเริ่มดำเนินธุรกิจเชิงพาณิชย์ (Commercial Operation
Date) ในวันที่ 1 กุมภาพันธ์ 2540 ทำให้บริษัทฯ มีภาระผูกพันที่จะต้องรับซื้อ CR
ทั้งหมดที่ได้จากกระบวนการผลิตของ ATC เป็นจำนวนไม่เกิน 585,000 ตันต่อปี (ประมาณ
12,600 บาร์เรลต่อวัน) ในขณะที่การจำหน่ายผลิตภัณฑ์ของบริษัทฯ
ไม่ได้มีการทำสัญญาระยะยาวกับผู้จัดจำหน่ายรายใดรายหนึ่งโดยเฉพาะ ดังนั้นบริษัทฯ
จึงมีความเสี่ยงในกรณีที่ลูกค้าของบริษัทฯ มีความต้องการในผลิตภัณฑ์ของบริษัทฯ น้อยกว่าปริมาณ CR
สูงสุดตามกำหนดสัญญาที่บริษัทฯ ต้องซื้อมา ซึ่งจะส่งผลให้บริษัทฯ มี CR คงเหลือ หรือ
ในกรณีที่บริษัทฯ นำ CR มาผลิตเป็นผลิตภัณฑ์แล้ว บริษัทฯ ก็จะมีผลิตภัณฑ์คงเหลือ ซึ่งจะทำให้บริษัทฯ
มีค่าใช้จ่ายเพิ่มขึ้นในการดูแลและเก็บรักษา CR คงเหลือหรือผลิตภัณฑ์คงเหลือเหล่านี้

แม้ว่าบริษัทฯ จะมีความเสี่ยงในกรณีที่มีภาระผูกพันระยะยาวที่จะต้องรับซื้อวัตถุดิบ
ในขณะเดียวกันไม่มีการทำสัญญาขายผลิตภัณฑ์ระยะยาวกับผู้จัดจำหน่าย
แต่จากผลประกอบการของบริษัทฯที่ผ่านมา
ผลิตภัณฑ์ของบริษัทฯเป็นที่ต้องการของตลาดและสามารถจำหน่ายได้หมด
โดยบริษัทฯเข้าทำการจำหน่ายและมีส่วนแบ่งในตลาดน้ำมันดีเซลเพียงร้อยละ 3 ของตลาดทั้งหมด
ในขณะที่บริษัทฯสามารถเพิ่มส่วนแบ่งการตลาดได้อีกถ้ามีผลิตภัณฑ์เพียงพอ
และเมื่อพิจารณาปริมาณการจำหน่ายน้ำมันดีเซลหมุนเร็ว (ซึ่งเป็นผลิตภัณฑ์หลักของบริษัทฯ)
ในประเทศแล้วจะเห็นว่ามีอัตราการเติบโตที่เพิ่มขึ้นโดยในปี 2545 เท่ากับร้อยละ 5.57 และในปี
2546 เท่ากับร้อยละ 9.31 (ดูตารางแสดงการจำหน่ายน้ำมันเชื้อเพลิงในประเทศในข้อ 3.4)
นอกจากนี้บริษัทฯ มีนโยบายที่จะขยายฐานลูกค้าของบริษัทฯ โดยผ่านช่องทางการค้าส่ง ค้าปลีก
และตลาดอุตสาหกรรม

+-----------------------------------------------------------------------+
| 1.4 ความเสี่ยงจากการพึ่งพาผู้จำหน่ายวัตถุดิบหลักเพียงรายเดียว                      |
+-----------------------------------------------------------------------+

บริษัทฯ ทำสัญญาซื้อขาย CR ซึ่งเป็นวัตถุดิบหลักกับ PTT เพียงรายเดียว โดยสัญญาดังกล่าวมีอายุ
15 ปี นับแต่วันเริ่มดำเนินธุรกิจเชิงพาณิชย์ และเมื่อครบกำหนดระยะเวลา 15
ปีดังกล่าวแล้วสัญญาจะยังคงมีผลบังคับใช้ต่อไปจนกว่าจะถูกยกเลิก
โดยคู่สัญญาฝ่ายใดฝ่ายหนึ่งสามารถบอกเลิกสัญญาได้โดยจะต้องแจ้งเป็นลายลักษณ์อักษรไปยังคู่สัญญาอีกฝ่ายหนึ่งล่วงหน้าไม่น้อยกว่า
1 ปี

บริษัทฯ เชื่อว่าจะได้รับการต่ออายุสัญญาระยะยาวจาก PTT
เนื่องจากมีการดำเนินธุรกิจด้วยความสัมพันธ์อันดีมาโดยตลอด
อย่างไรก็ตามบริษัทฯได้เล็งเห็นความเสี่ยงที่อาจเกิดขึ้นจากการบอกเลิกสัญญาของคู่สัญญาภายหลังจากที่สัญญามีอายุครบ
15 ปีในปี 2555 บริษัทฯ จึงได้ศึกษาหาแหล่งวัตถุดิบอื่นทดแทนเพื่อลดการพึ่งพาวัตถุดิบจาก PTT
เพียงแห่งเดียว และศึกษาหาวัตถุดิบประเภทอื่นที่สามารถนำมาใช้ในกระบวนการผลิตของบริษัทฯได้
โดยเมื่อต้นปี 2546 บริษัทฯได้ทำการทดลองกลั่นน้ำมันดิบชนิดหนึ่งจากแหล่งในประเทศ
และพบว่าเครื่องจักรของบริษัทฯสามารถรองรับได้โดยต้องทำการปรับปรุงอุปกรณ์เพียงเล็กน้อย

+-----------------------------------------------------------------------+
| 1.5 ความเสี่ยงเกี่ยวกับความผันผวนของราคาวัตถุดิบ                               |
+-----------------------------------------------------------------------+

ราคาต้นทุน CR จะถูกกำหนดโดยสูตรการคำนวณในสัญญาซื้อขายวัตถุดิบซึ่งแปรผันไปตามราคาของ
แนฟทา (Naphtha) น้ำมันก๊าด (Kerosene) น้ำมันดีเซล (Gas Oil) และน้ำมันเตา (Fuel
Oil)
ซึ่งราคาดังกล่าวมีความผันแปรตามราคาตลาดโลกและอีกหลายปัจจัยซึ่งมีผลกระทบโดยตรงต่อราคาต้นทุนของ
CR ซึ่งเป็นปัจจัยภายนอกที่ยากต่อการควบคุม ปัจจัยต่างๆเหล่านั้นรวมถึงปัจจัยต่อไปนี้

-   การเปลี่ยนแปลงทางเศรษฐกิจและการเมืองของโลกและภูมิภาคที่ประกอบธุรกิจก๊าซธรรมชาติ
    และน้ำมันดิบ โดยเฉพาะอย่างยิ่งภูมิภาคตะวันออกกลาง

-   การกำหนดและรักษาปริมาณการผลิตและราคาของก๊าซธรรมชาติและน้ำมันดิบโดย
    Organization of Petroleum Exporting Countries (OPEC)
    และประเทศที่ผลิตปิโตรเลียมอื่นๆ

-   อุปสงค์และอุปทานของก๊าซธรรมชาติ น้ำมันดิบ
    และผลิตภัณฑ์ปิโตรเลียมสำเร็จรูปทั้งในระดับโลกและระดับภูมิภาค

-   กฎระเบียบที่เกี่ยวข้องของภาครัฐทั้งในประเทศและต่างประเทศ

-   สภาพภูมิอากาศ

-   สภาพเศรษฐกิจโลก

อย่างไรก็ตามราคาจำหน่ายน้ำมันสำเร็จรูปหน้าโรงกลั่นในประเทศจะปรับขึ้นลงตามราคาตลาดโลก
โดยที่ต้นทุนที่เพิ่มขึ้นหรือลดลงจะถูกสะท้อนในราคาขายในวันถัดไปซึ่งเป็นไปตามกลไกตลาด
การที่ราคาน้ำมันดีเซล (Gas Oil) ซึ่งเป็นผลิตภัณฑ์หลักของบริษัทฯ
เป็นหนึ่งในองค์ประกอบหลักของสูตรที่ใช้ในการคำนวณต้นทุน CR
ทำให้การได้รับผลกระทบจากความผันผวนของราคาตลาดต่อราคาต้นทุนวัตถุดิบของบริษัทฯมีน้อยมาก
ดังนั้นโดยรวมแล้วราคาต้นทุนวัตถุดิบของบริษัทฯจึงแปรผันไปในสัดส่วนและทิศทางเดียวกันกับราคาจำหน่ายของราคาผลิตภัณฑ์ของบริษัทฯทำให้การผันผวนของราคาต้นทุนวัตถุดิบไม่มีผลกระทบต่ออัตรากำไรก่อนหักค่าใช้จ่าย
(Gross Refinery Margin) มากนัก

+-----------------------------------------------------------------------+
| 1.6 ความเสี่ยงจากความผันผวนของราคาน้ำมันสำเร็จรูป                            |
+-----------------------------------------------------------------------+

บริษัทฯ มีรายได้จากการจำหน่ายน้ำมันสำเร็จรูป และมีต้นทุนส่วนใหญ่จากการจัดหา CR
รายได้และต้นทุนของบริษัทฯ จึงเกี่ยวข้องกับกลไกตลาดและการกำหนดราคาของ CR
และราคาน้ำมันสำเร็จรูป
ทั้งของภูมิภาคเอเชียและของโลกซึ่งเป็นระบบเปิดและมีความเคลื่อนไหวเกี่ยวข้องกันทุกภูมิภาคไม่สามารถทราบล่วงหน้าได้

ลักษณะความเสี่ยงที่สำคัญอันเกิดจากการเคลื่อนไหวของราคาน้ำมันคือ ราคาซื้อ CR ของบริษัทฯ
จะอิงกับราคาเฉลี่ย MOPS (Mean of Platt’s Singapore) ของผลิตภัณฑ์ 4 ชนิด (แนฟทา
(Naphtha) น้ำมันก๊าด (Kerosene) น้ำมันดีเซล (Gas Oil) และน้ำมันเตา (Fuel Oil))
ซึ่งหมายถึงราคากลางที่ได้จากราคาซื้อขายต่ำสุดและสูงสุดในวันนั้นๆ ในตลาดจรสิงคโปร์ ณ
วันส่งมอบ ในขณะที่ราคาขายผลิตภัณฑ์ของบริษัทฯ จะอิงกับราคาตลาดในประเทศซึ่งอิงกับราคาเฉลี่ย
MOPS ในวันที่ขายผลิตภัณฑ์น้ำมันสำเร็จรูป
ซึ่งความเหลื่อมล้ำในระหว่างช่วงระยะเวลาของการส่งมอบวัตถุดิบและวันที่ขายผลิตภัณฑ์
อาจมีการเปลี่ยนแปลงของราคาเฉลี่ย MOPS
ส่งผลให้เกิดความผันผวนในส่วนต่างของรายได้และต้นทุนก่อนหักค่าใช้จ่าย

อย่างไรก็ตามบริษัทฯ
ได้ควบคุมระยะเวลาการผลิตเพื่อให้ช่วงเวลาระหว่างวันส่งมอบวัตถุดิบจนกระทั่งถึงวันขายผลิตภัณฑ์ให้เหลือน้อยที่สุด
เพื่อลดความเสี่ยงจากความไม่แน่นอนในส่วนต่างของรายได้และต้นทุนจากความผันผวนของราคาของน้ำมัน
โดยในปัจจุบันช่วงเวลาระหว่างวันส่งมอบวัตถุดิบจนกระทั่งถึงวันขายผลิตภัณฑ์ของบริษัทฯ อยู่ที่ไม่เกิน
3 วัน หรือคิดเป็นปริมาณน้ำมันสำเร็จรูปไม่เกิน 5 ล้านลิตร

+-----------------------------------------------------------------------+
| 1.7 ความเสี่ยงเกี่ยวกับการแทรกแซงราคาผลิตภัณฑ์โดยรัฐบาล                        |
+-----------------------------------------------------------------------+

แม้ว่ารัฐบาลจะได้แสดงเจตนาว่าจะไม่แทรกแซงการกำหนดราคาน้ำมันสำเร็จรูปภายในประเทศก็ตาม
แต่ในช่วงที่น้ำมันดิบและน้ำมันสำเร็จรูปในตลาดโลกมีความผันผวนสูง
รัฐบาลอาจเข้ามาแทรกแซงการกำหนดราคาน้ำมันสำเร็จรูปภายในประเทศโดยมีวัตถุประสงค์เพื่อควบคุมอัตราเงินเฟ้อและเพื่อประโยชน์ต่อเศรษฐกิจและสังคมของประเทศโดยรวม
ซึ่งการแทรกแซงราคาดังกล่าวอาจส่งผลกระทบต่อธุรกิจ ฐานะการเงิน
และผลประกอบการของบริษัทฯ อย่างไรก็ตาม
มาตรการดังกล่าวจะเป็นมาตรการระยะสั้นเพื่อบรรเทาความเดือดร้อนเฉพาะเพียงช่วงเวลาที่ราคาน้ำมันในตลาดโลกพุ่งขึ้นสูง
เช่น ระหว่างสงครามในประเทศอิรัก หรือ ระหว่างช่วงต้นปี 2546
โดยรัฐบาลเข้าแทรกแซงกำหนดราคาให้แก่ผู้บริโภคในระดับต่ำและช่วยเหลือผู้ประกอบการโดยการจ่ายเงินชดเชยตามจริงให้แก่ผู้ประกอบการในธุรกิจโรงกลั่นน้ำมันที่ได้รับผลกระทบอันเนื่องมาจากการแทรกแซงราคาน้ำมันนั้น
ดังนั้นบริษัทฯจึงไม่ได้รับผลกระทบในส่วนของกำไรก่อนหักค่าใช้จ่าย (GRM: Gross Refinery
Margin) แต่อย่างใด นอกจากนั้นบริษัทฯได้พยายามบริหารสินค้าคงคลังของบริษัทฯตลอดเวลา
ทั้งนี้เพื่อให้บริษัทฯได้รับผลกระทบต่อความเสี่ยงนี้น้อยที่สุด

+-----------------------------------------------------------------------+
| 1.8 การพึ่งพาผู้จัดจำหน่ายน้อยราย                                            |
+-----------------------------------------------------------------------+

บริษัทฯ มีการจำหน่ายผลิตภัณฑ์น้ำมันดีเซลหมุนเร็ว และน้ำมันเบนซินให้กับคู่ค้าส่งน้อยราย โดยในปี
2545 บริษัทฯ จำหน่ายผลิตภัณฑ์น้ำมันดีเซลหมุนเร็ว
และน้ำมันเบนซินให้แก่กลุ่มผู้ค้าส่งน้ำมันของบริษัท เอสซีที ปิโตรเลียม จำกัด
(“กลุ่มผู้ค้าส่งน้ำมันของ SCT”) ซึ่งเป็นบริษัทร่วมที่บริษัทฯ ถือหุ้นอยู่ร้อยละ 30 ในปริมาณทั้งสิ้น
252.2 ล้านลิตร คิดเป็นสัดส่วนร้อยละ 40.31 ของปริมาณการจำหน่ายผลิตภัณฑ์ทั้งหมดของบริษัทฯ
และสำหรับปี 2546 บริษัทฯ จำหน่ายผลิตภัณฑ์น้ำมันดีเซลหมุนเร็ว
และน้ำมันเบนซินให้แก่กลุ่มผู้ค้าส่งน้ำมันของ SCT ในปริมาณทั้งสิ้น 297.7 ล้านลิตร
คิดเป็นสัดส่วนร้อยละ 39.89 ของปริมาณการจำหน่ายผลิตภัณฑ์ทั้งหมดของบริษัทฯ
โดยรายได้จากการจำหน่ายผลิตภัณฑ์ดังกล่าวให้แก่กลุ่มผู้ค้าส่งน้ำมันของ SCT ในปี 2545
และสำหรับปี 2546 คิดเป็นร้อยละ 44.04 และร้อยละ 45.05 ของรายได้รวมตามลำดับ

เนื่องจากน้ำมันมีลักษณะเป็นสินค้า Commodity
บริษัทฯจึงสามารถขายผลิตภัณฑ์ของบริษัทฯให้กับผู้ค้าส่งน้ำมันรายอื่นๆได้ภายใต้เงื่อนไขทางการค้าและการเงินที่แตกต่างกัน
นอกจากนี้บริษัทฯยังมีแผนธุรกิจที่จะลดการพึ่งพากลุ่มผู้ค้าส่งน้ำมันของ SCT ในฐานะลูกค้ารายใหญ่
โดยการขยายช่องทางการจำหน่ายผลิตภัณฑ์ของบริษัทฯ สู่ช่องทางการค้าปลีกผ่าน บริษัท
โยธินปิโตรเลียม จำกัด ซึ่งดำเนินธุรกิจสถานีบริการน้ำมันและถือหุ้นโดยบริษัทฯร้อยละ99.99
ทั้งนี้การค้าปลีกให้อัตรากำไร (Profit Margin) ที่สูงกว่าการค้าส่ง
และเป็นการจำหน่ายสินค้าตรงสู่ผู้บริโภคโดยไม่ต้องให้สินเชื่อมากนัก

+-----------------------------------------------------------------------+
| 1.9 ความเสี่ยงด้านความปลอดภัยและภยันตรายที่อาจเกิดขึ้นได้จากอุบัติเหตุหรือเหตุสุดวิสัย    |
+-----------------------------------------------------------------------+

การดูแลความปลอดภัยเป็นเรื่องสำคัญยิ่งในกิจการโรงกลั่นน้ำมัน/คลังน้ำมัน
เนื่องจากความผิดพลาดหรืออุบัติเหตุอาจก่อให้เกิดความเสียหายอย่างรุนแรง
ทั้งต่อโรงกลั่นน้ำมันและ/หรือคลัง และชุมชนที่อยู่โดยรือรอบอย่างมีนัยสำคัญ

บริษัทฯให้ความสำคัญอย่างยิ่งในเรื่องของความปลอดภัย
จึงได้นำระบบบริหารความปลอดภัยสมัยใหม่มาใช้ เพื่อลดความสูญเสียซึ่งอาจเกิดขึ้นได้จากอุบัติภัย
มีการประเมินความเสี่ยงในทุกจุดที่อาจก่อให้เกิดอันตรายกับพนักงาน และทรัพย์สินของบริษัทฯ
ทั้งยังได้ติดตั้งอุปกรณ์ป้องกันและต่อสู้อัคคีภัยที่ได้มาตรฐานตามข้อกำหนดของ NFPA (National
Fire Protection Association) ประเทศสหรัฐอเมริกา
รวมถึงมีการอบรมและฝึกปฏิบัติด้านการดับเพลิง ตลอดจนหลักสูตรความปลอดภัยต่างๆ
เพื่อเตรียมความพร้อมรองรับสถานการณ์ฉุกเฉินอย่างสม่ำเสมอ
ทั้งในด้านการเตรียมความพร้อมของเจ้าหน้าที่ เครื่องมือ และอุปกรณ์ในระบบป้องกันอุบัติภัยทั้งระบบ
และการประสานงานกับหน่วยงานภายนอกที่เกี่ยวข้องเช่น การนิคมอุตสาหกรรม
เพื่อให้เกิดความมั่นใจ
และสามารถระงับเหตุฉุกเฉินในทุกระดับที่อาจเกิดขึ้นได้อย่างมีประสิทธิภาพและทันท่วงที
ซึ่งในการฝึกซ้อมดับเพลิงนี้มีการรายงานผลการฝึกซ้อมดับเพลิงให้กับทางหน่วยงานราชการของจังหวัดทราบด้วย
นอกจากนี้บริษัทฯได้มีนโยบายให้นำระบบการจัดการด้านอาชีวอนามัย
และความปลอดภัยมาดำเนินการ จนกระทั่งเดือนมีนาคมปี 2545 บริษัทฯ
ได้รับการรับรองระบบการจัดการด้านอาชีวอนามัยและความปลอดภัยถึง 3 ระบบ ได้แก่ OHSAS
18001 BS 8800 และ TIS 18001 จากบริษัท SGS และเมื่อเดือนมีนาคมปี 2546 บริษัทฯ
ยังได้รับการรับรองระบบการจัดการด้านสิ่งแวดล้อม ISO 14001 จากบริษัท SGS
ซึ่งเป็นมาตรฐานที่มีการใช้กันอย่างแพร่หลายมากที่สุดมาตรฐานหนึ่งในโรงงานอุตสาหกรรมทั่วโลก
จากการให้ความสำคัญและการเตรียมพร้อมในด้านความปลอดภัยของบริษัทฯ
ทำให้ไม่มีอุบัติภัยอันเนื่องมาจากอัคคีภัยเกิดขึ้นกับโรงกลั่นของบริษัทฯตั้งแต่บริษัทฯเริ่มเปิดดำเนนการมา

+-----------------------------------------------------------------------+
| 1.10 ความผันผวนของค่าเงินบาท                                             |
+-----------------------------------------------------------------------+

แม้ว่ารายได้หลักและต้นทุนวัตถุดิบหลักของบริษัทฯ จะเป็นเงินบาท
แต่จากการที่ราคาน้ำมันสำเร็จรูปและราคาต้นทุน CR อ้างอิงแปรผันตามราคาของตลาดโลก
ประกอบกับการมีรายได้จากการส่งออกเป็นเงินตราต่างประเทศ ทำให้บริษัทฯ
ได้รับผลกระทบทั้งทางตรงและทางอ้อมจากความผันผวนของอัตราแลกเปลี่ยน

อย่างไรก็ตามผลกระทบจากความผันผวนของอัตราแลกเปลี่ยนในส่วนของรายได้บางส่วนจะถูกชดเชยด้วยราคาต้นทุน
CR ซึ่งได้รับผลกระทบเช่นเดียวกัน (Natural Hedging)
สำหรับยอดคงเหลือของบัญชีลูกหนี้และเจ้าหนี้ที่เป็นสกุลเงินตราต่างประเทศ บริษัทฯ
มีนโยบายที่จะทำสัญญาซื้อขายเงินตราต่างประเทศล่วงหน้า (Forward Contract)
ทั้งจำนวนของส่วนต่างระหว่างยอดคงเหลือของบัญชีลูกหนี้และเจ้าหนี้เพื่อป้องกันความเสี่ยงจากอัตราแลกเปลี่ยน
ทั้งนี้ ณ วันที่ 31 ธันวาคม 2546 บริษัทฯ
ได้ทำสัญญาซื้อขายเงินตราต่างประเทศล่วงหน้าเป็นจำนวนเงิน 1.6 ล้านเหรียญสหรัฐ
ซึ่งส่วนใหญ่มีอายุสัญญาไม่เกินหนึ่งปี

+-----------------------------------------------------------------------+
| 1.11 ความเสี่ยงเกี่ยวกับการลงทุนในบริษัท สยามกัลฟ์ปิโตรเคมีคัล จำกัด (“SGPC”)       |
+-----------------------------------------------------------------------+

ณ วันที่ 31 ธันวาคม 2546 บริษัทฯซึ่งถือหุ้นอยู่ใน SGPC ร้อยละ 50 ของจำนวนหุ้นทั้งหมดของ
SGPC ปัจจุบัน SGPC มีทุนจดทะเบียนชำระหุ้นเต็มมูลค่า 280 ล้านบาท เงินลงทุนของบริษัทในเครือ
SGPC ในรูปของทุนรวมเป็นจำนวน 93.91 ล้านบาท
คิดตามวิธีราคาทุนหรือคำนวณตามวิธีส่วนได้ส่วนเสียเท่ากับประมาณ 67.23 ล้านบาท โดยปัจจุบัน
SGPC
ได้ชะลอการก่อสร้างโครงการโรงกลั่นน้ำมันชนิดเบาและคอนเดนเสทที่ได้จากหลุมผลิตก๊าซธรรมชาติ
ขนาด 30,000 บาร์เรลต่อวัน
เป็นการชั่วคราวเนื่องจากประสบปัญหาความล่าช้าในการพิจารณาอนุมัติรายงานการวิเคราะห์ผลกระทบสิ่งแวดล้อม
(EIA) ของ SGPC โดยสำนักงานนโยบายและแผนทรัพยากรธรรมชาติและสิ่งแวดล้อม เป็นผลให้
SGPC ประสบปัญหาการขาดสภาพคล่อง
โดยไม่สามารถชำระหนี้เงินกู้ยืมและดอกเบี้ยค้างจ่ายที่ถึงกำหนดชำระในปี 2545 เป็นจำนวน 80
ล้านบาท ในระหว่างปี SGPC
ได้ทำหนังสือขอผ่อนผันการชำระหนี้เงินต้นและดอกเบี้ยจำนวนดังกล่าวไปยังสถาบันการเงินผู้เป็นเจ้าหนี้และได้รับอนุมัติจากสถาบันการเงินดังกล่าวให้ขยายระยะเวลาการชำระหนี้ออกไปจนถึงสิ้นเดือนพฤศจิกายน
2546 และเมื่อวันที่ 18 พฤศจิกายน 2545 SGPC
ได้ยื่นฟ้องสำนักงานนโยบายและแผนทรัพยากรธรรมชาติและสิ่งแวดล้อมต่อศาลปกครองเพื่อการพิจารณาอนุมัติรายงานการวิเคราะห์ผลกระทบสิ่งแวดล้อมของ
SGPC ซึ่งผลของคดีความยังไม่สิ้นสุด

อย่างไรก็ตาม SGPC ได้เตรียมแนวทางแก้ไขปัญหาดังกล่าวไว้หลายประการ ได้แก่
การจัดหาสถานที่ก่อสร้างโครงการแห่งใหม่
การขายสินทรัพย์ของโครงการเพื่อนำเงินไปชำระหนี้เงินกู้ยืมจากสถาบันการเงิน
และการจัดหาแหล่งเงินทุนใหม่ หาก SGPC ได้รับอนุมัติรายงานการวิเคราะห์ผลกระทบสิ่งแวดล้อม
SGPC จะต้องลงทุนเพิ่มอีกประมาณ 120 ล้านบาท
เพื่อดำเนินการก่อสร้างโรงกลั่นให้แล้วเสร็จซึ่งต้องใช้เวลาประมาณ 12 เดือน แต่หาก SGPC
ไม่ได้รับอนุมัติรายงานการวิเคราะห์ผลกระทบสิ่งแวดล้อม
ซึ่งทำให้ไม่สามารถก่อสร้างโรงกลั่นตามแผนการลงทุนที่ได้ศึกษาไว้ SGPC
อาจศึกษาการย้ายที่ตั้งโครงการ หรืออาจจำหน่ายสินทรัพย์เพื่อนำเงินมาคืนผู้ถือหุ้น
(Liquidation) ซึ่งหากการจำหน่ายสินทรัพย์ดังกล่าวมีมูลค่าต่ำกว่ามูลค่าตามบัญชีของ SGPC
บริษัทฯจะต้องบันทึกผลขาดทุนจากการลงทุนใน SGPC ดังกล่าว
แต่ทั้งนี้ความเสียหายทั้งสิ้นจะไม่เกินกว่า 75 ล้านบาท ตามหุ้นที่บริษัทฯถือครองอยู่
และเงินให้กู้ยืมที่บริษัทฯมีอยู่กับ SGPC อีก 7 ล้านบาท ณ วันที่ 31 ธันวาคม 2546

+-----------------------------------------------------------------------+
| 1.12 ความเสี่ยง                                                         |
| เกี่ยวกับการลงทุนใน VTN-P Petrochemical Joint Venture Co., Ltd. (“VTN-P”) |
+-----------------------------------------------------------------------+

ณ วันที่ 31 ธันวาคม 2546 บริษัทฯ มีเงินลงทุนในVTN-P Petrochemical Joint Venture
Co., Ltd. ประเทศเวียดนาม ในรูปของทุนบันทึกโดยวิธีราคาทุน จำนวน 5.14 ล้านบาท
อย่างไรก็ตามที่ประชุมคณะกรรมการบริษัทฯครั้งที่ 4/2546 เมื่อวันที่ 17 กรกฎาคม 2546
ได้มีมติที่จะเพิ่มสัดส่วนการลงทุนจากร้อยละ 20 เป็นร้อยละ 60 หรือเป็นเงินลงทุนอีกประมาณ 170
ล้านบาท เพื่อก่อสร้างโรงกลั่นน้ำมันที่มีกำลังการผลิต 2,500 บาร์เรลต่อวันในประเทศเวียดนาม
ทั้งนี้เนื่องจากผู้ร่วมทุนฝ่ายเวียดนามต้องการให้บริษัทฯเป็นแกนนำในการบริหารจัดการเนื่องจากมีประสบการณ์ในการผลิต
และจำหน่าย

แม้ว่าบริษัทฯ ได้มีการศึกษาความเป็นไปได้ของโครงการก่อสร้างโรงกลั่นน้ำมันดังกล่าวเป็นอย่างดี
แต่ยังคงมีปัจจัยอื่นที่อยู่นอกเหนือการควบคุมของบริษัทฯ
ที่อาจก่อให้เกิดความไม่แน่นอนในผลตอบแทนจากการลงทุนดังกล่าว อาทิ
กฎหมายหรือระเบียบข้อบังคับของประเทศเวียดนามที่เกี่ยวกับโครงสร้างราคาน้ำมันปิโตรเลียม
เศรษฐกิจของประเทศเวียดนาม เป็นต้น
ทำให้ผลตอบแทนที่บริษัทฯคาดว่าจะได้รับอาจไม่เป็นไปตามที่ได้ทำการศึกษาไว้ก่อนการลงทุน
หรือบริษัทฯอาจจะต้องเพิ่มการสนับสนุนทางการเงินให้แก่ VTN-P อีกเพื่อแก้ปัญหา
อย่างไรก็ตามบริษัทฯคาดว่ามีความเป็นไปได้ที่โครงการดังกล่าวจะได้รับผลตอบแทนคุ้มค่าแก่การลงทุน
เนื่องจากปัจจุบันในเวียดนามไม่มีโรงกลั่น
และน้ำมันสำเร็จรูปที่ใช้ในประเทศทั้งหมดได้มาจากการนำเข้า ดังนั้นหากการก่อสร้างแล้วเสร็จ
VTN-P จะเป็นโรงกลั่นน้ำมันแห่งแรกในเวียดนาม (กรุณาอ่านรายละเอียดเพิ่มเติมในข้อ 6.5)